text: Udenlandske studenter vilde med SDU
  14 maj 2014 kl. 04.54
  Stadig flere udenlandske unge ønsker at gennemføre hele deres universitetsuddannelse på Syddansk Universitet og Sønderborg er et af de populære steder.
  1988 unge fra udlandet har kig på Syddansk Universitet som deres kommende uddannelsesinstitution. De har sendt en ansøgning om at starte til september, og deres mål er at gennemføre hele deres universitetsuddannelse i Danmark.
  Der er tale om en stigning på 40 procent i forhold til sidste år, og det er især unge europæere, som søger ind på SDU. 1700 af ansøgningerne kommer fra andre EU-lande, og Tyskland ligger i top med 593 ansøgninger.
  SDU i Sønderborg har ført charmeoffensiv målrettet mod tyske studerende med åbent hus-arrangementer, hvor potentielle tyske studenter blev hentet i bus fra de større tyske byer.
  